वो ह अपन कुरिया मं बइठ के गोठियावत हवंय - जेन ह एक झिन बर बनेच बड़े अऊ बूंदा बांदी ले बचे सेती भरपूर मजबूत हवय. फेर सबले महत्तम बात ये आय के ये ह अपन खेत ला गरुआ धन दीगर जानवर ले बचाय सेती रतिहा गुजारे के ओकर रहे के जगा आय.
महानदी ऊपर बने पुल रायपुर जिला के पारागांव अऊ महासमुंद जिला के घोडारी गांव ला जोड़थे. ऊपर ले देखे ले पुल के खाल्हे हरियर खेती बोहावत जइसने लागथे. दूनों गाँव के किसान मन दिसंबर ले मई महिना के बरसात बखत तक ले नंदिया मं खेती सेती जगा ला बांट ले हवंय.
"हमर करा गाँव मं एक एकड़ के खेत हवय," वो ह हमन ला बताथे, फेर वो ह इहाँ खेती करे पसंद करथे.
कुम्हार समाज के (छत्तीसगढ़ मं ओबीसी के रूप मं सूचीबद्ध), वो ह कहिथे के समाज के पुरखौती पेशा माटी के मटका अऊ मूर्ति बनाय आय. कुंती देवारी अऊ पोरा तिहर के बखत दिया, मटका, पुतरा-पुतरी बनाथे. वो ह कहिथे, "मोला माटी के मटका बनाय भारी पसंद हवय, फेर साल भर मंय येला नई बनाय सकंव." पोरा महाराष्ट्र अऊ छत्तीसगढ़ मं किसान मन मनाथें. ये तिहार मं बइला के पूजा करे जाथे. खेती-बारी मं ओकर काम के तिहार मनाय जाथे. ये ह अक्सर अगस्त के महिना मं परथे.
29 बछर के कालेज पास जगदीश चक्रधारी, रायपुर जिला के छुरा ब्लाक के पारागांव मं फरसी खदान मं बूता करथे. वो ह बीते चार बछर ले अपन आमदनी ला बढ़ाय नंदिया के खाल्हे मं एक हिस्सा मं परिवार संग खेती करत हवय. वो ह अपन परिवार के गुजारा सेती पढ़त बखत लेच खदान मं बूता करत हवय, वोला 250 रूपिया रोजी मिलथे.
40 बछर के इंद्रमन चक्रधारी पारगांव के एक झिन दीगर कुम्हार आंय. वो ह तिहार बखत देवी दुर्गा अऊ गणेश भगवान के मूर्ति बनाथे. वो ह कहिथे के बछर भर मं एक लाख रूपिया कमा सकथे.
छत्तीसगढ़ के रजधानी रइपुर के थोक सब्जी बजार (मंडी) 14 कोस (42 किमी) दूरिहा हवय. आरंग ब्लाक आफिस आय अऊ सिरिफ कोस भर दूरिहा हवय येकरे सेती किसान मं येला पसंद करथें. किसान ये जगा ले अपन समान ले जाय बर रेक पाछू भाड़ा देथें - रइपुर ले जाय सेती एक रेक के भाड़ा 30 रूपिया परथे.
गर तुमन महानदी के पुलिया ले होवत जावत हवव, त तुमन ला ये मन ले कतको, नंदिया मं कमेइय्या किसान मन ला, तिरपाल तान के बनाय अपन टपरा मं साग-भाजी अऊ फल बेंचत देख सकथो.
